**Siltapanssarivaunu** (englanniksi *armoured vehicle-launched bridge*, "panssaroitu, ajoneuvosta pystytettävä silta") on taistelutukiajoneuvo, joka on suunniteltu avustamaan panssarivaunuja ja muuta kalustoa esimerkiksi kuilujen tai jokien yli. Siltapanssarivaunu on yleensä telaketjuilla kulkeva, panssarivaunusta muunnettu ajoneuvo, joka aseistuksen sijasta kantaa kokoontaitettua siltaa. Sen tehtävänä on mahdollistaa panssari- tai jalkaväkiyksiköiden
kulku kaivantojen ja kapeiden jokien yli, kun kahlaaminen ei ole mahdollista eikä sopivaa siltaa ole lähellä.

Churchill AVRE -siltapanssari ja oikealla Churchill Crocodile -liekinheitinvaunu vuonna 1945.
Siltapanssarivaunu avaa ja pystyttää lastinaan olevan sillan minuuteissa. Kun siltajakso on paikoillaan, panssarivaunu irrottautuu siitä ja siirtyy syrjään liikenteen tieltä sekä ylittää pystyttämänsä sillan muiden jälkeen. Tämän jälkeen silta pakataan takaisin kuljetusasentoon.

Varhaisimpia sarjatuotantona valmistettuja siltapanssareita on Wehrmachtin vuonna 1940 käyttöönottama Panzer IV -alustalle rakennettu saksalainen *Brückenleger IV*, jonka kehitystyö aloitettiin vuonna 1939.

Britannian armeijan Churchill-vaunun alustalle rakennettu ARK Mk I -siltapanssari esiteltiin vuonna 1943. Normandian maihinnousussa 1944 Liittoutuneet käyttivät Churchill AVRE -vaunun siltapanssariversiota sekä niinikään AVRE-pohjaista ns. risukimppu-vaunua, joka laski ylitettävään kaivantoon etukuormaimestaan nipun tukkeja.

2000-luvulla siltapanssarivaunut (esim. Leguan AVLB) luokitellaan yhdeksi nopeasti liikuteltavien siltojen tyypiksi, hyökkäyssillaksi.
Tyyppejä ovat hyökkäyssilta (assault bridge), tukisilta (support bridge), logistinen silta (logistic bridge) ja kelluva silta (floating bridge).

Viron puolustusvoimien käytössä on Leopard 1 -alustalle rakennettuja siltapanssarivaunuja.

Suomen puolustusvoimat on käyttänyt siltapanssarivaunujen ohella olosuhteisiin paremmin sopivia silta- ja ponttonikalustoja, joista osa on panssaroimattomista erikoisajoneuvoista laskettavia tai koottavia. Neuvostovalmisteisten TMM-3M-silta-ajoneuvojen ja ponttonikalusto 73:n alustoina olivat myös neuvostoliittolaiset KrAZ-255-maastokuorma-autot.

Leguan 3 siltajakson asennus meneillään.
Neuvostoliittolaisten siltavaunujen ja -autojen tilalle hankittiin vuosina 2003-2004 Saksasta käytettyjä Leopard 2 -panssarivaunuja, joista osa varustettiin siltavaunuiksi.
Suomessa on rakennettu saksalaista Leguan-siltajärjestelmää käyttäviä ajoneuvoja, joiden alustana on jokapyörävetoinen Sisu E15TP-L. Sen ohjaamo on panssaroitu.

Lähteet
-------

1. ↑  Anderson, Thomas: *Panzer IV*, s. 106-108. Osprey Publishing, 2021. ISBN 978-1-4728-2968-9. (englanniksi)
2. ↑  Trewhitt, Philip: *Panssarivaunut ja panssaroidut ajoneuvot: 300 sotilasajoneuvoa ympäri maailman*, s. 56-57. 2. painos. Suomentanut Petri Kortesuo. Hämeenlinna: Karisto, 2009. ISBN 978-951-23-5145-9.
3. ↑  Musthaffa, Azrul Affandhi, Nor, Norazman Mohamad & Yahya, Muhamad Azani: Review on Rapid Portable Bridge System: State-of-the-Art and Technology Developments.  *Defence S&T Technical Bulletin*, 2017, 10. vsk, nro 3, s. 246-257. ISSN 1985-6571.
4. ↑  Transport Eesti Kaitsevägi. Viitattu 24.1.2024. (viroksi)
5. ↑  
Leguan Bridge On Leopard 1.  *Armada international*, 1996, 20. vsk, nro 2, s. 66.  (englanniksi)
6. ↑  Lappalainen, Matti & Vuorenmaa, Anssi (toim.): *Suomen puolustusvoimat ennen ja nyt*, s. 251. Porvoo: WSOY, 1990.
7. ↑  Mäkipirtti, Markku: *Puolustusvoimien moottoriajoneuvot 1960–2000*, s. 128–130; 176–177. Tampere: Apali Oy, 2006. ISBN 978-952-5026-50-4.
8. ↑  Pihlava, Jorma: Pioneerien uudet ajoneuvot panevat vauhtia maavoimiin.  *Turun Sanomat*, 21.9.2007.
9. ↑  Lisää siltapanssareita.  *Suomen sotilas*, 14.12.2023. Artikkelin verkkoversio.

Kirjallisuutta
--------------

* Heikkinen, Otso: Siltakalustoja 2000-luvun joukoille.  *Hakku*, 1997, 74. vsk, nro 1, s. 23-25.
* Heikkinen, Otso: Ylimenokalustojen kehitysnäkymiä.  *Hakku*, 1997, 74. vsk, nro 2, s. 10-20.
* Rajamäki, Erkki: Siltapanssarivaunut.  *Hakku*, 1993, 70. vsk, nro 4, s. 57-58.
* Saaristo, Jarmo: Panssarijoukkojen liikkeenedistämiskalustot.  *Panssari*, 1993, nro 2, s. 14-16.
* Taylor, Richard: *Armoured Warfare in the British Army 1945-2020*. , 2024. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Armoured vehicle-launched bridge